b"\n_START_ARTICLE_\nBenidoleig\n_START_SECTION_\nGeografia\n_START_PARAGRAPH_\nEl terme, de 7,5 km\xc2\xb2, \xc3\xa9s ric en rutes per a la pr\xc3\xa0ctica del senderisme, entre les quals destaca la pujada a la serra del Seguili per les impressionants vistes des del seu cim. Per\xc3\xb2 el major atractiu geogr\xc3\xa0fic, i tur\xc3\xadstic, \xc3\xa9s la cova de les Calaveres, el nom de la qual prov\xc3\xa9 de les calaveres que s'hi van trobar en 1768 i que, segons la llegenda popular s\xc3\xb3n les d'un rei moro i les seues 100 dones. Cavanilles ja la cita en les seues Observacions; en la seua rodalia hi ha el llac anomenat Toll Blau.\n_START_SECTION_\nL\xc3\xadmits\n_START_PARAGRAPH_\nEl terme municipal de Benidoleig limita amb els d'Alcalal\xc3\xad, Beniarbeig, Benimeli, Orba, Pedreguer, el R\xc3\xa0fol d'Alm\xc3\xbania, Sanet i els Negrals i Tormos (tots a la mateixa comarca).\n_START_SECTION_\nAcc\xc3\xa9s\n_START_PARAGRAPH_\nS'accedix a Benidoleig per la CV-731 que prov\xc3\xa9 d'Orba (per l'oest) i Ondara (per l'est).\n_START_SECTION_\nHist\xc3\xb2ria\n_START_PARAGRAPH_\nEn el seu origen fou un alqueria \xc3\xa0rab de les moltes que s'instal\xc2\xb7laren a la ribera del Girona. Conquistada per Jaume I, el seu primer propietari fou Hug de Cardona, antecessor del marqu\xc3\xa9s de Guadalest. Posteriorment va revertir de nou a la Corona i fou cedit per esta als ducs de Mandas i Vilanova. L'any 1260 \xc3\xa9s adquirida per Joan Cris\xc3\xb2stom Juli\xc3\xa0 Figuerola Muny\xc3\xb3s. Canvia novament de propietaris fins a acabar en mans del bar\xc3\xb3 de Santa B\xc3\xa0rbara. En el moment de l'expulsi\xc3\xb3 dels moriscos n'hi havia unes 50 fam\xc3\xadlies; en 1611 fou repoblada amb mallorquins. En 1620 aconsegu\xc3\xad el t\xc3\xadtol de baronia. Al ser permutada la parr\xc3\xb2quia de Tormos per la de Benidoleig, esta pass\xc3\xa0 a dependre de la rectoria d'Orba fins a l'any 1802, any en qu\xc3\xa8 tamb\xc3\xa9 va assolir la independ\xc3\xa8ncia municipal d'eixa poblaci\xc3\xb3.\n_START_SECTION_\nTopon\xc3\xadmia\n_START_PARAGRAPH_\nSegons el DCVB, el top\xc3\xb2nim Benidoleig prov\xc3\xa9 de l'\xc3\xa0rab bani Dulaj que significa 'fills o descendents de Doleig'. La paraula Dulaj com a nom personal podria procedir al seu torn de l'antrop\xc3\xb2nim germ\xc3\xa0nic Dolehidus, que ja apareix documentat l'any 913.\n_START_SECTION_\nGastronomia\n_START_PARAGRAPH_\nQuant als menjars, cal parlar dels arrossos: amb conill i tomaca; amb fesols i card; al forn, entre altres. Tamb\xc3\xa9 cal destacar l'all i pebre amb anguiles o el putxero. Per\xc3\xb2 un tret important de la gastronomia benidolajana s\xc3\xb3n els aperitius, n'hi ha de tota classe: mandonguilles; bull amb ceba; faves bullides; capellans torrats, sang amb ceba. Per tancar els embotits amb la sobrassada, reminisc\xc3\xa8ncia del seu repoblament mallorqu\xc3\xad, al capdavant."